প্রঃ রাজনীতির সংজ্ঞা দাও। marks 5

উঃ রাজনীতির কোনো সর্বজনগ্রাহ্য সংজ্ঞা পাওয়া কঠিন।বিভিন্ন তাত্ত্বিকগণ বিভিন্নভাবে এই প্রশ্নের উত্তর দেওয়ার চেষ্টা করেছেন।অনেকে রাজনীতি শব্দটিকে দেশ পরিচালনা করার জন্য ক্ষমতা দখল করার ও ক্ষমতায় টিকে থাকার এক কৌশলকে বুঝিয়েছেন।কেউ আবার বলেছেন, রাজনীতি হল যৌথভাবে সিদ্ধান্ত গ্রহণের একটি প্রক্রিয়া।

রাষ্ট্রবিজ্ঞানের জনক অ্যারিস্টটল ‘রাজনীতি’ বলতে বুঝেছিলেন সমকালীন গ্রীক নগররাষ্ট্র এবং তাদের অনুসৃ্ত নীতি ও সমস্যাদি সংক্রান্ত আলোচনাকে।অ্যারিস্টটলের গ্রন্থের নাম ‘Politics’ এবং ‘Politics’ কথাটি এসেছে গ্রীক নগররাষ্ট্র ‘Polis’ থেকে।রাষ্ট্র ও রাষ্ট্রের সভ্য হিসেবে নাগরিকদের ক্রিয়াকলাপকে প্রাচীন গ্রীক দার্শনিকগণ ‘রাজনীতি’ বলে আখ্যা দিতেন।

সাবেকি রাষ্ট্রবিজ্ঞানীরা রাজনীতিকে রাষ্ট্র সম্পর্কিত বিজ্ঞান বলে মনে করতেন।রাষ্ট্রের উৎপত্তি, উপাদান, প্রকৃ্তি, বিভিন্ন রাষ্ট্রীয় সংগঠন এবং তাদের পারস্পরিক সম্পর্ককে কেন্দ্র করেই বহুকাল রাজনীতি চর্চা আবর্তিত হয়েছে।

রাষ্ট্রের অস্তিত্ত্ব শুন্যে নয়, রাষ্ট্র বৃহত্তর সমাজের অংশ।আধুনিক রাষ্ট্রবিজ্ঞানীদের মতে, রাজনীতি হল সামাজিক ও রাজনৈতিক ক্রিয়াকলাপের অনুশীলন।যে সামাজিক প্রক্রিয়ার মধ্য দিয়ে ব্যক্তি ও গোষ্ঠী তাদের প্রয়োজন সিদ্ধ করে, সেগুলিও রাজনীতির একটি বিশেষ অংশ।

অ্যালান বলের মতে, রাজনীতি হল একটি ক্রিয়াকলাপ যা সমাজের যে কোনো স্তরেই সংঘটিত হতে পারে।বল রাজনীতিকে বিরোধ এবং বিরোধ-নিষ্পত্তিকে বুঝিয়েছেন।রবার্ট ডাল অনুরূপভাবে বলেন, প্রতিটি রাজনৈতিক ব্যবস্থায় অবিরাম বিরোধ চলছে।মার্কসীয়দের মতেও রাজনীতির মূলকথা হল বিরোধ তবে তাঁরা মনে করেন রাজনীতির প্রকৃতি নির্ধারিত হয় সমাজে প্রচলিত অর্থনৈতিক ব্যবস্থার দ্বারা। লেনিনের মতে, ‘রাজনীতি হল ‘অর্থনীতির ঘনীভূত প্রকাশ’।

আধুনিককালে অনেক রাষ্ট্রবিজ্ঞানী রাজনীতিকে দেখেছেন ক্ষমতা ও কর্তৃ্ত্বের বিষয় হিসেবে।ডেভিড ইস্টনের মতে, রাজনীতি হল মূল্যের কর্তৃ্ত্বসম্পন্ন বরাদ্দের পাঠ।আবার রবার্ট ডালের মতে, রাজনৈতিক আলোচনার মূল বিষয় হল ক্ষমতা, শাসন ও কর্তৃ্ত্ব।চার্লস মেরিয়াম রাজনীতিকে ‘ক্ষমতার বিজ্ঞান’ হিসেবে সংজ্ঞা্য়িত করেছেন।

নারীবাদী আন্দোলনের প্রবক্তাগণ রাজনীতিকে সমাজের ব্যাপকতর ক্ষেত্রে প্রয়োগ করার পক্ষপাতি।র‍্যাডিক্যাল নারীবাদীরা রাজনীতির পরিধিকে ব্যক্তিগত তথা পারিবারিক ক্ষেত্র পর্যন্ত প্রসারিত করতে চেয়েছেন।

এই আলোচনা থেকে বোঝা যায় যে রাজনীতি শব্দটি বিভিন্ন সময়ে বিভিন্ন ভাবে আলোচিত হয়েছে এবং এর কোনো নির্দিষ্ট সংজ্ঞা দেওয়া সম্ভবপর হয়ে ওঠেনি।